Egpaar vas wat met vuurwapen op bus wou reisArgieffoto van ‘n Intercape-bus (Foto: Intercape, Facebook) Polisiebeamptes van die Johannesburg Sentraal-misdaadeenheid het ŉ man en ŉ vrou in hegtenis geneem op aanklag van die besit van ŉ ongelisensieerde vuurwapen en ammunisie by Railwaypark-stasie. Kapt. Xoli Mbele, woordvoerder van die polisie, het Saterdag gesê beamptes was besig met ŉ roetine stop-en-deursoek-misdaadvoorkomingsoperasie toe hulle die egpaar voorgekeer het wat met ŉ Intercape-bus na Kaapstad wou reis. “Hulle het die egpaar deursoek en ŉ vuurwapen en ammunisie in die vrou se handsak gevind. Die vuurwapen het nie ŉ reeksnommer gehad nie,” het Mbele verduidelik. “Toe beamptes haar oor die vuurwapen wou ondervra, het sy na haar man gewys, vermoedelik om aan te dui dat dit hy was wat dit in haar handsak geplaas het. Albei is in hegtenis geneem op aanklag van die besit van ŉ ongelisensieerde vuurwapen en ammunisie.” Die polisie se ondersoek duur voort. Die twee verdagtes, onderskeidelik 32 en 39 jaar oud, sal binnekort in die Johannesburgse landdroshof verskyn.